CELEX: 32016R0226
Language: hu
Date: 2016-02-17 00:00:00
Title: A Bizottság (EU) 2016/226 végrehajtási rendelete (2016. február 17.) az Oroszországból származó ammónium-nitrát behozatalára vonatkozó végleges dömpingellenes vámnak az 1225/2009/EK tanácsi rendelet 11. cikkének (2) bekezdése szerinti hatályvesztési felülvizsgálatát követő kivetéséről szóló 999/2014/EU végrehajtási rendelet módosításáról

18.2.2016   
            
            
               HU
            
            
               Az Európai Unió Hivatalos Lapja
            
            
               L 41/13
            
         A BIZOTTSÁG (EU) 2016/226 VÉGREHAJTÁSI RENDELETE
   (2016. február 17.)
   az Oroszországból származó ammónium-nitrát behozatalára vonatkozó végleges dömpingellenes vámnak az 1225/2009/EK tanácsi rendelet 11. cikkének (2) bekezdése szerinti hatályvesztési felülvizsgálatát követő kivetéséről szóló 999/2014/EU végrehajtási rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendeletre (1) (a továbbiakban: az alaprendelet) és különösen annak 9. cikke (4) bekezdésére, valamint 14. cikke (1) bekezdésére,
   mivel:
   
               (1)
            
            
               A 2022/95/EK rendelettel (2) a Tanács végleges dömpingellenes vámot vetett ki az Oroszországból származó, 3102 30 90 és 3102 40 90 KN-kód alá tartozó ammónium-nitrát behozatalára. A vám hatásának semlegesítését megállapító újabb vizsgálat alapján az intézkedéseket a 663/98/EK tanácsi rendelet (3) módosította. A 384/96/EK tanácsi rendelet (4) 11. cikkének (2), illetve (3) bekezdése szerinti hatályvesztési és időközi felülvizsgálatot követően a Tanács a 658/2002/EK rendelettel (5) tonnánként 47,07 EUR összegű végleges dömpingellenes vámot vetett ki az Oroszországból származó 3102 30 90 és 3102 40 90 KN-kód alá tartozó ammónium-nitrát behozatalára. Ezt követően a termékkörre vonatkozó, a 384/96/EK rendelet 11. cikke (3) bekezdésének megfelelően elvégzett időközi felülvizsgálat után a 945/2005/EK tanácsi rendelettel (6) tonnánként 41,42 EUR és 47,07 EUR összeg közötti végleges dömpingellenes vám kivetésére került sor az Oroszországból származó, jelenleg a 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 és ex 3105 90 20 KN-kód alá tartozó, 80 tömegszázalékot meghaladó ammónium-nitrát-tartalmú szilárd műtrágya behozatalára.
            
         
               (2)
            
            
               A 384/96/EK rendelet 11. cikkének (2) és (3) bekezdése szerinti második hatályvesztési és második részleges időközi felülvizsgálatot követően a 661/2008/EK tanácsi rendelet (7) fenntartotta az előző preambulumbekezdésben ismertetett (legutóbb a 945/2005/EK rendelettel módosított) dömpingellenes intézkedéseket, kivéve a EuroChem csoport tekintetében, amelynél a vám rögzített összege tonnánként 28,88 EUR és 32,82 EUR között volt.
            
         
               (3)
            
            
               2008/577/EK határozatában (8) a Bizottság elfogadta a mennyiségi felső határokat tartalmazó kötelezettségvállalásokat, amelyeket többek között az Open Joint Stock Company (JSC, oroszul OAO) Acron és a JSC Dorogobuzh orosz gyártók ajánlottak fel.
            
         
               (4)
            
            
               A Törvényszék a 2008. szeptember 10-i ítéletében (9), amelyet a 2009. július 9-i ítélet (10) értelmezett, megsemmisítette a 945/2005/EK rendeletet, amennyiben az az OJSC UCC UralChem (a továbbiakban: UralChem) részét képező Open Joint Stock Company (a továbbiakban: JSC) Kirovo-Chepetsky Khimichesky Kombinat vállalatra (a továbbiakban: Kirovo) vonatkozott. A Tanács a 989/2009/EK rendelettel (11) ennek megfelelően módosította a 661/2008/EK rendeletet. Következésképpen a Kirovo vállalat tekintetében a (tonnánként 47,07 EUR összegű) dömpingellenes vám csak a jelenleg a 3102 30 90 és 3102 40 90 KN-kód alá tartozó ammónium-nitrát behozatalára alkalmazandó.
            
         
               (5)
            
            
               A Bizottság az alaprendelet 11. cikkének (2) bekezdése szerinti hatályvesztési felülvizsgálat után a 999/2014/EU végrehajtási rendeletében (12) fenntartotta a (legutóbb a 989/2009/EK rendelettel módosított) dömpingellenes intézkedéseket.
            
         
               (6)
            
            
               A Kirovo 2015. szeptember 16-án bejelentette a Bizottságnak az Uralchem Group vállalatcsoporton belüli átszervezési terveit. A Kirovo 2015. október 1-jétől ténylegesen már nem az OJSC UCC Uralchemen (Uralchem) belüli részvénytársaságként működik, hanem Kirovo-Chepetsky Khimichesky Kombinat Branch of OJSC UCC Uralchem (Kirovo fióktelep) néven az Uralchem egyik fióktelepévé vált. A vállalkozás közölte, hogy az átszervezés célja a teljes Uralchem csoport vállalatirányításának javítása.
            
         
               (7)
            
            
               Az Uralchem egy másik termelőegységgel, az Uralchem bereznyiki (Oroszország) Azot fióktelepével is rendelkezik, amelynek tekintetében az ammónium-nitrát 999/2014/EU végrehajtási rendelet 1. cikkének (1) bekezdésében meghatározott valamennyi típusára (tonnánként 47,07 EUR összegű) dömpingellenes vám alkalmazandó. Ezért meg kell vizsgálni a szabályok kijátszásának kockázatát, tekintettel arra, hogy immár ugyanazon ammónium-nitráttermelő jogi személyen belül két fióktelep (Bereznyiki és Kirovo) létezik.
            
         
               (8)
            
            
               A Bizottság tehát megvizsgálta a vállalkozás által benyújtott, valamint az egyéb rendelkezésére álló információkat, és megállapította, hogy az alábbi okokból alacsony a veszélye annak, hogy az Uralchem különböző fióktelepei kijátsszák a dömpingellenes intézkedéseket.
            
         
               (9)
            
            
               Egyrészt az intézkedéseknek a 989/2009/EK rendeletet követő módosítása (amellyel a Kirovóra alkalmazandó dömpingellenes vámokat a jelenleg a 3102 30 90 és 3102 40 90 KN-kód alá tartozó ammónium-nitrát behozatalára korlátozták) óta nincs bizonyíték arra, hogy az Uralchem visszaélt volna a Kirovóra alkalmazandó mentességgel. A jelenleg nem a 3102 30 90 és 3102 40 90 KN-kód alá tartozó ammónium-nitrát behozatala az intézkedések módosítása óta stabil maradt. Emellett a Bizottság szemében nem utal semmi arra, hogy a bereznyiki üzem bármely termékét helytelenül tüntette volna fel oly módon, mintha azt a Kirovo állította volna elő, és ezáltal visszaélt volna a Kirovónak nyújtott mentességgel.
            
         
               (10)
            
            
               Másrészt az Uralchem közölte, hogy az alkalmazandó oroszországi nemzeti jogszabályok szerint a műtrágyákra kötelező bejegyzés és jelölés vonatkozik, amely magában foglalja a termelőegység tényleges jogi megnevezését és fizikai címét. A gyártó termelőegységét számos egyéb hivatalos dokumentumban is fel kell tüntetni. Végezetül abban az esetben, ha az ammónium-nitrát exportálásra kerül, a termelőegységet számos kötelező dokumentumban – kiviteli vámáru-nyilatkozat, származási bizonyítvány és fuvarlevél – fel kell tüntetni. Nem valószínű tehát, hogy amennyiben az Uralchem Kirovo fióktelepe megkapja az A959 TARIC-kiegészítő kódot, azzal a csoport bármely másik termelőegysége visszaélne.
            
         
               (11)
            
            
               Harmadrészt az Uralchem a Bizottságnak küldött 2015. október 13-i levelében kötelezettséget vállalt aziránt, hogy nem tesz olyan lépést, amely az A959 TARIC-kiegészítő kóddal való visszaéléshez vezetne oly módon, hogy e TARIC-szám alatt exportálnának az Unióba olyan termékeket, amelyeket nem a Kirovi területen található kirovo-csepecki Kirovo fiókktelepen állítottak elő.
            
         
               (12)
            
            
               Negyedrészt a Berezniki és a Kirovo üzem maximális kapacitásával a Bizottság is tisztában van, és a meglévő kapacitás kibővítéséhez vezető új létesítmények megépítéséhez évekre lenne szükség. Ezért a behozatal esetleges jövőbeni növekedése – különösen a Kirovo üzem maximális kapacitását meghaladó mértékben – azt jelentheti, hogy a Bizottság hivatalból megindítja a kijátszás elleni vizsgálatot.
            
         
               (13)
            
            
               Ugyanakkor a kijátszás kockázatának további csökkentése érdekében különleges intézkedésekre van szükség az Uralchem vállalkozáson belüli különböző fióktelepekre alkalmazandó egyedi dömpingellenes vámok alkalmazásának biztosításához. Az Uralchemnek érvényes kereskedelmi számlát kell bemutatnia a tagállami vámhatóságoknak. A számlának meg kell felelnie az e rendelet 1. cikkének (3) bekezdésében foglalt követelményeknek. Amennyiben a behozatalt nem kíséri ilyen számla, akkor a „minden más vállalatra” megállapított vámtétel alkalmazandó.
            
         
               (14)
            
            
               A Bizottság minden érdekelt felet tájékoztatott azokról az alapvető tényekről és szempontokról, amelyek alapján módosítani szándékozik a 999/2014/EU végrehajtási rendeletet. A felek számára meghatározott időszakot biztosítottak a nyilvánosságra hozatallal kapcsolatos észrevételeik benyújtásához. Az Uralchem és az Oroszországi Föderáció kormánya észrevételeket nyújtott be. A Bizottság figyelembe vette észrevételeiket.
            
         
               (15)
            
            
               Az e rendeletben előírt intézkedések összhangban vannak az 1225/2009/EK rendelet 15. cikkének (1) bekezdése értelmében létrehozott bizottság véleményével,
            
         ELFOGADTA EZT A RENDELETET:
   1. cikk
   A 999/2014/EU végrehajtási rendelet 1. cikke (2) bekezdésének b) pontja a következőképpen módosul:
   
      
                  „b)
               
               
                  A Joint Stock Company United Chemical Company Uralchem kirovo-csepecki KCKK fióktelepe által gyártott áruk esetében (kiegészítő TARIC-kód: A959):
                  
                              Árumegnevezés
                           
                           
                              KN-kód
                           
                           
                              TARIC-kód
                           
                           
                              Rögzített összegű vám (EUR/tonna)
                           
                        
                              Ammónium-nitrát, nem vizes oldatban
                           
                           
                              3102 30 90
                           
                           
                              —
                           
                           
                              47,07
                           
                        
                              Ammónium-nitrát és kalcium-karbonát vagy más szervetlen nem trágyázó anyag keveréke, 28 tömegszázalékot meghaladó nitrogéntartalommal
                           
                           
                              3102 40 90
                           
                           
                              —
                           
                           
                              47,07
                           
                        Az (1) bekezdésben említett, a Joint Stock Company United Chemical Company Uralchem kirovo-csepecki KCKK fióktelepe által előállított és a fenti táblázatban nem említett áruk esetében nem alkalmazandó dömpingellenes vám.
                  A Joint Stock Company United Chemical Company Uralchem kirovo-csepecki KCKK fióktelepe által előállított egyes termékekre vonatkozó dömpingellenes vám alkalmazása mellőzésének feltétele, hogy a Joint Stock Company United Chemical Company Uralchem a tagállami vámhatóságoknak érvényes kereskedelmi számlát nyújtson be, amelyen szerepel egy alábbi szövegezésű, keltezéssel és a számlát kibocsátó jogi személy tisztviselőjének aláírásával, nevével és beosztásával ellátott nyilatkozat: »Alulírott igazolom, hogy az e számlán szereplő, az Európai Unióba történő kivitelre értékesített (… mennyiségű) ammónium-nitrát előállítója az oroszországi (Joint Stock Company United Chemical Company Uralchem kirovo-csepecki KCKK fióktelepe, cím) (TARIC-kiegészítő kód: A959). Kijelentem, hogy az e számlán feltüntetett információk hiánytalanok és helytállóak.« A fenti számla benyújtásának hiányában a »minden más vállalatra« megállapított vámtétel alkalmazandó a Joint Stock Company United Chemical Company Uralchem kirovo-csepecki KCKK fióktelepe által előállított ammónium-nitrát valamennyi terméktípusára.”
               
            
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. február 17-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 343., 2009.12.22., 51. o.
   
   
      (2)  A Tanács 1995. augusztus 16-i 2022/95/EK rendelete az Oroszországból származó ammónium-nitrát behozatalára vonatkozó végleges dömpingellenes vám kivetéséről (HL L 198., 1995.8.23., 1. o.).
   
      (3)  A Tanács 1998. március 23-i 663/98/EK rendelete az Oroszországból származó ammónium-nitrát behozatalára vonatkozó végleges dömpingellenes vám kivetéséről szóló 2022/95/EK rendelet módosításáról (HL L 93., 1998.3.26., 1. o.).
   
      (4)  A Tanács 1995. december 22-i 384/96/EK rendelete az Európai Közösségben tagsággal nem rendelkező országokból érkező dömpingelt behozatallal szembeni védelemről (HL L 56., 1996.3.6., 1. o.).
   
      (5)  A Tanács 2002. április 15-i 658/2002/EK rendelete az Oroszországból származó ammónium-nitrát behozatalára vonatkozó végleges dömpingellenes vám kivetéséről (HL L 102., 2002.4.18., 1. o.).
   
      (6)  A Tanács 2005. június 21-i 945/2005/EK rendelete a 384/96/EK rendelet 11. cikkének (3) bekezdése szerinti részleges időközi felülvizsgálatot követően az Oroszországból származó ammónium-nitrát behozatalra vonatkozó végleges dömpingellenes vám kivetéséről szóló 658/2002/EK rendelet és a többek között Ukrajnából származó ammónium-nitrát behozatalra vonatkozó végleges dömpingellenes vám kivetéséről szóló 132/2001/EK rendelet módosításáról (HL L 160., 2005.6.23., 1. o.).
   
      (7)  A Tanács 2008. július 8-i 661/2008/EK rendelete a 384/96/EK tanácsi rendelet 11. cikkének (2) bekezdése szerinti hatályvesztési felülvizsgálatot és a 11. cikkének (3) bekezdése szerinti részleges időközi felülvizsgálatot követően az Oroszországból származó ammónium-nitrát behozatalára vonatkozó végleges dömpingellenes vám kivetéséről (HL L 185., 2008.7.12., 1. o.).
   
      (8)  A Bizottság 2008. július 4-i 2008/577/EK határozata az Oroszországból és Ukrajnából származó ammónium-nitrát behozatalára vonatkozó dömpingellenes eljárással kapcsolatban vállalt kötelezettségvállalások elfogadásáról (HL L 185., 2008.7.12., 43. o.).
   
      (9)  A T-348/05. sz., JSC Kirovo-Chepetsky Khimichesky Kombinat kontra Tanács ügyben 2008. szeptember 10-én hozott ítélet (EBHT 2008., II-00159. o.) rendelkező részének 1. pontja.
   
      (10)  A T-348/05 INTP. sz., JSC Kirovo-Chepetsky Khimichesky Kombinat kontra Tanács ügyben 2009. július 9-én hozott ítélet (EBHT 2009., II-00116. o.) rendelkező részének 1. pontja.
   
      (11)  A Tanács 2009. október 19-i 989/2009/EK rendelete az Oroszországból származó ammónium-nitrát behozatalára vonatkozó végleges dömpingellenes vám kivetéséről szóló 661/2008/EK rendelet módosításáról (HL L 278., 2009.10.23., 1. o.).
   
      (12)  A Bizottság 2014. szeptember 23-i 999/2014/EU végrehajtási rendelete az Oroszországból származó ammónium-nitrát behozatalára vonatkozó végleges dömpingellenes vámnak az 1225/2009/EK tanácsi rendelet 11. cikkének (2) bekezdése szerinti hatályvesztési felülvizsgálatát követő kivetéséről (HL L 280., 2014.9.24., 19. o.).